# Guirionéeu ag er Religion/Chapistr 101

| ◄ Ol en treu crouéet e vrud hag e bredêg t’emb puissance en Eutru Doué. | N’en dès meit er religion hag er fé e hra d’emb hanàouèt Doué. | Red-é bihuein revé er fé.  ► |
I. Bras pé brassoh vehé maleur mab-dén, a pene laquehé quet er religion sclærdér ha reihtæt én é spered. Hàg ean e hellehé bout é gùirioné dalledigueah ha folleah erbet de béhani ne vé quet a nehou taulet, a pe vé é hunan hemb secour a berh Doué ? Hilleih a bopleu e zou bet gùélet é rantein inour d’en droug ha de bep sort fallanté ; adoret ou dès bet èl douéèd er vrassan torfæterion ag en doar, hag ind ou dès bet pléguet ou deuhlin dirac airon, bohèd, cohlaïeu ; anfin bet-ind bet beta sellèt èl ou doué bousil el lonnèd.
Guet a bayannèd ! guet a anemisèd d’er fé, renavièd pé huguenaudèd e zou bet couéhet é creis en dihoeldæt méhus-cé, hag e zou bet feahet guet en ol fallantéieu loussan. Splan é hrant t’emb d’hanàouèt penaus, hemb religion hag hemb fé, mab-dén e za de vout dal a spered hag èl hemb ræson erbet.
II. Er religion, er fé a grechéneah e zistruge en dihoeldæt ag er spered hag e hra splannein muyoh parfætioneu Doué eit n’en dès biscoah guellet er gobér en abillan rah ag en dud guet ol é sciance.
Er religion e zisq d’emb é ma quen ihuel brastèd ha majesté en Eutru Doué, ma hel guet ur gonz lacat de vrancellat en doar hag er pilérieu ag er firmamant, hag é crein dirac-z-hou en Ælèd hag ol er Brincèd ag en nean. Er religion e zisq d’emb é ma ol er rouanné ag er bed quen distér étal d’hou, que n’en dé quet hanni a nehai, guet ol ou ranteleaheu, mad de vout fang de staguein doh é dreid, rac é buissance-ean e zou hemb fin ; er religion e zisq d’emb é hel Doué guet ur guir crouéein ur million a vroïeu brassoh, caërroh eid en hani e huélamb dirac hun deulegad ; en en dès un hanàuedigueah quer splan a bep-tra, ma huél ar en dro ol er péh e zou bet, er péh e zou, er péh e vou, hag open, er péh e hel donnèt de vout un dra-benac.
Quenevé er religion, ne houyehemb quet é ma é Brovidance santel e guemér sourci a guement tra-zou crouéet, é cass hag é tégass peb-tra dré é furnès, ha ne za nitra dré avantur ; mæs é ma ean-é e ra d’emb en drougueu èl er madeu, er boén querclous èl el lehuiné, hag é chervigeant rah d’emb eid hur salvedigueah revé é volanté santel.
Er religion e zisq d’emb é ma Doué just ha santel, ha revé é justice hag é santeleah, ean en dès merchet de bep-tra ul lézen de héli. Er péh e zou énep d’el lézen-cé e zou er pihêd. Èl-cé, ean en dès caz ha poén doh er péh e zispen é lézen hag e zistruge er stad é péhani é laq en ol treu. Chetu er péh e hra dehou punissein dalhmad er péhèd él léh m’hum gav. Er religion e zisq d’emb é hès millioneu a ælèd dannet aveid ur péhèd, ha n’en dès chet reit pardon erbet dehai, eit rein d’emb d’hanàouèt é ma quer just ha quer santel en Eutru Doué hag el lézen en dès groeit, que n’en dé quet rai un éternité eit punissein er rè en dès clasquet hi distruge. Er religion e zisq d’emb é ma bras caranté ha madeleah Doué é quevér quement dén e zou ér bed, hag é vehé sammet a bep sort torfæteu ; ean e zesir a zevri salvedigueah en ol dud ; ean e ra dehai moyandeu d’hum salvein ; ean e horto ma tei er péhour trema z’hou, ha mar da, ne zispris quet é galon glaharet ; én ur guir, Doué e zou patiant ér bed-men, rac ean en dès en éternité eit punissein er ré ne vennou quet hum rantein dehou. Er reiigion e zisq d’emb penaus Doué n’en dé idan perh hanni hag éma en ol idan é berh-ean ; é ma nehou perpet er memb : hinihue é ma er péh ma oé déh ; arhoah ha de ol viscoah é vou attàu Doué. Eurus-é, ean en dès én-hou é hunan treu erhoalh eit bout læn a eurustæt, ha millioneu bro ne fehent quet goalhein un Doué, a p’en dé er stirèd hag en treu crouéet aral, er reihtæt e zou ol dré er bed n’en dint meit labour é visièd.
Er religion e ra d’emb ehué hanàuedigueah ag er mistérieu. Hi e lar d’emb petra e hré Doué én éternité é raug crouéein er bed : Doué é raug crouéein ol er péh e huélamb quer-clous èl er péh ne huélamb quet, hum huélé hag hum hanàué én é barfætioneu hemb fin. Er gùél ag é barfætioneu hag en hanùuedigueah en dès a nehai e zou èl ur miloër bihue a nehou é hunan, péhani e zou haval doh-t-hou, quement èl d’hou, er memb tra guet-hou, Doué èl d’hou ; hag en hanhuein e hramb Doué er Mab, en eil Berson ag en Drindèd, èl ma hanhuamb Doué en Tad er vamen éternel hag infini a béhani é ta Doué er Mab.
Doué en Tad ha Doué er Mab, doh hum huélèt ha doh hum hanàouèt a ol viscoah, hum gâr en eil hag éguilé ; hag er garanté-zé e zou étré-z-hai, hag e za ag en Tad hag ag er Mab, e zou er Spered-Santel, trivèd Person ag en Drindèd. Ni en hanhue eit quement-cé ur spered a garanté, péhani e zou Doué èl en Tad hag èl er Mab, ha péhani ne hra meit un Doué hemb quin hag ur memb Doué guet-hai. Chetu quement èl ma hellamb larèt un draic benac a zivout er Mistér adorabl ag en Drindèd.
III. Er religion e zisq d’emb penaus en Eutru Doué e zeli bout inouret drest quement tra e zou, hag én nean hag ar en doar. Mæs tra erbet a ol er péh en dès prouéet ne hel rantein dehou un inour bras erhoalh eit bout jaugeabl doh-t-hou ; rac-cé, hag é tehé ol en dud d’un dro guet ol er péh en dès buhé a hendaral eid inourein Doué, rah en inourieu e rantehent dehou e vehé quer bihan tra, ma ne seblantehent quet dirac é santeleah hemb fin. Distérroh e vou hoah hanàouèt mêlationeu mab-dén é quevér ur vrastèd quen ihuel mar chongeamb en en dès hum zistérreit dré er péhèd hag hum laqueit dré-zé én ur stad é péhani é vehé bet goannoh pé goan.
Neoah, Doué e houlen bout inouret guet é vugalé dré adorationeu péré e hellehé lacat é ol barfætioneu de splannein ar en doar hag én nean. Ean e ven ma hrei mab-dén é beah guet-hou. Er religion e zisq d’emb penaus é hellou Doué bout inouret èl m’er mérit ha penaus é hellou mab-dén gounit é beah. Chetu er péh e zou arrihuet eit quement-cé : Mab Doué, en eil Berson ag en Drindèd, Jesus-Chrouist, en dès hum hroeit dén ; èl-cé, rac m’en dé Doué-Dén, ean e rant inour hag adoration parfæt de Zoué ; ha rac m’en dé Dén-Doué, ean e sàu en natur a zén quen ihuel, hag hi dégass de vout quer santel ha quer parfæt, m’en dé gùir larèt é ma mab-dén accord guet Doué hag é peah guet-hou. En Æèd ind-memb, èl m’en dé merchet ér preface ag en Overen, querclous èl ol en dud, e rant de Zoué ou adorationeu hag ou mêlationeu dré Jesus-Chrouist Dén-Doué ; anfin dré Jesus-Chrouist Dén-Doué en en devé er péhour é bardon.
Mæs ol en treu caërran e hellehé hoah er religion disquein d’emb a zivout en Eutru Doué, ne hrei quet d’emb de gompren unan hemb quin ag é barfætioneu, rac mé mant drest ol spered mab-dén. Ér baraouis-vou en hou cùélehemb, ô men Doué ! en hou ç’hanàuehemb a barfæt ! Eurus enta er ré e zougeou displige t’oh hag hou chervigeou ! Eurussoh hoah er ré hou cârou a greis ou halon ér bed-men ! ind hou cârou ehué ér bed aral !
1° Me lacou ol me studi d’hanàouèt er gùirionéeu gaër e zisq d’ein er religion santel a grechéneah. 2° Me hrei liès acteu a fé ar er péh en dès laret Doué hag en Ilis credein eit bout salvet. 3° Me laquei mem buhé de jaugein doh me fé ha me hreden. O men Doué ! laqueit de gresquein bamdé én-an er fé, hemb péhani ne hellér quet pligein d’oh.